આમ, એકત્વની એમની આરાધના અખંડ ચાલતી રહી. બેઉનું જીવનક્ષેત્ર એક બની ગયું. બંનેની સાધના સહિયારી બની ગઈ. એકમેક પર પોતાની જાત કરતાંયે વિશેષ પ્રેમ રાખનારી અનુપમ જુગલજોડી રૂપે જ લોકો એમને ઓળખતા થયા. બે દેહ, એક જીવ જાણે ! બંનેનાં વ્યક્તિત્વોની પોતપોતાની આગવી આભા-છટા એકબીજામાં રસાઈ જઈને બંનેનું સહિયારું એકત્વભર્યું વ્યક્તિત્વ ઉપસાવી રહી. બંને બહેનોના આવા એકત્વનું સુભગ દર્શન મંગલમય અને હૃદયને પુલકિત કરનારું બની રહેતું.